בס"ד
מיום שחרב בית המקדש
· מיום שחרב בית המקדש אין לו להקב''ה בעולמו אלא ארבע אמות של הלכה בלבד (ברכות ח ע"א).
· ואמר רבי אלעזר: מיום שחרב בית המקדש ננעלו שערי תפילה, שנאמר (איכה ג): "גם כי אזעק ואשוע שתם תפלתי". ואף על פי ששערי תפלה ננעלו, שערי דמעה לא ננעלו, שנאמר (תהילים לט): "שמעה תפלתי ה' ושועתי האזינה אל דמעתי אל תחרש" (ברכות לב ע"ב).
· ואמר רבי אלעזר: מיום שחרב בית המקדש נפסקה חומת ברזל בין ישראל לאביהם שבשמים, שנאמר (יחזקאל ד): "ואתה קח לך מחבת ברזל ונתתה אותה קיר ברזל בינך ובין העיר" (שם).
· אמר ר' יוחנן: מיום שחרב בית המקדש נגזרה גזירה על בתיהן של צדיקים שיחרבו, שנאמר (ישעיה ה): "באזני ה' צ-באות אם לא בתים רבים לשמה יהיו גדולים וטובים מאין יושב" (ברכות נח ע"ב).
· אמר רפרם בר פפא אמר רב חסדא: מיום שחרב בית המקדש לא נראית רקיע בטהרתה, שנאמר (ישעיהו נ): "אלביש שמים קדרות ושק אשים כסותם" (ברכות נט ע"א).
· ואמר רבי ירמיה בן אלעזר: מיום שחרב בית המקדש דיו לעולם שישתמש בשתי אותיות, שנאמר (תהילים קנ): "כל הנשמה תהלל י-ה הללויה" (עירובין יח ע"ב). רש"י: "ופסקו הכהנים לברך בשם המפורש".
· אמר רבי אלעזר בן פרטא: מיום שחרב בית המקדש נעשו גשמים צימוקין (תענית יט ע"ב).
· מיום שחרב בית המקדש וגלינו מארצנו ניטלה עצה ממנו (מגילה יב ע"ב).
· משחרב בית המקדש בטל השמיר ונופת צופים ופסקו אנשי אמנה מישראל, שנאמר (תהילים יב): "הושיעה ה' כי גמר חסיד" וגו'. רשב''ג אומר: העיד ר' יהושע, מיום שחרב בית המקדש אין יום שאין בו קללה ולא ירד הטל לברכה וניטל טעם הפירות. ר' יוסי אומר: אף ניטל שומן הפירות (סוטה מח ע"א).
· ר' פנחס בן יאיר אומר: משחרב בית המקדש בושו חברים ובני חורין וחפו ראשם, ונדלדלו אנשי מעשה וגברו בעלי זרוע ובעלי לשון ואין דורש ואין מבקש ואין שואל, על מי לנו להשען על אבינו שבשמים. רבי אליעזר הגדול אומר: מיום שחרב בית המקדש שרו חכימיא למהוי כספריא וספריא כחזניא וחזניא כעמא דארעא ועמא דארעא אזלא ודלדלה ואין שואל ואין מבקש על מי יש להישען על אבינו שבשמים (סוטה מט ע"א).
· משחרב בית המקדש ניטלה נבואה מן הנביאים וניתנה לחכמים. אטו חכם לאו נביא הוא? הכי קאמר: אע''פ שניטלה מן הנביאים, מן החכמים לא ניטלה (ב"ב יב ע"א).
· אמר רבי יוחנן: מיום שחרב בית המקדש ניטלה נבואה מן הנביאים וניתנה לשוטים ולתינוקות (שם).
· מיום שחרב בית המקדש לא הוגשמה רוח דרומית (ב"ב כה ע"ב).
· מיום שחרב בית המקדש אין הגשמים יורדין מאוצר טוב (שם).
· אמר רבי יצחק: מיום שחרב בית המקדש ניטלה טעם ביאה וניתנה לעוברי עבירה (סנהדרין עה ע"א).
· מיום שחרב בית המקדש אין שחוק להקב''ה (ע"ז ג ע"ב).
· משחרב בית המקדש הראשון בטלה מלוכה מבית דוד ובטלו אורים ותומים ופסקו ערי מגרש (תוספתא סוטה (ליברמן) פרק יג).
· משחרב בית המקדש בטל שמיר ונופת צופים (תוספתא סוטה (ליברמן) פרק טו). 

· משחרב בית המקדש נסתלקה ברכה מן העולם (אבות דרבי נתן נוסחא ב פרק ה). 

· אמר רשב"ן: משחרב בית המקדש נסתלקה שכינה לשמים, שנאמר (תהלים קג): "ה' בשמים הכין כסאו". ור' אלעזר אמר: לא זזה השכינה מתוך ההיכל, שנאמר (מלכים א' ט): "והיו עיני ולבי שם כל הימים". וכן הוא אומר (תהלים ג): "קולי אל ה' אקרא ויענני מהר קדשו סלה", אף על פי שהוא חרב, הא-להים לא זז משם בקדושתו, וראה מה כורש אומר (עזרא א): "הוא הא-להים אשר בירושלים". א"ל: אף על פי שהוא חרב, הא-להים לא זז משם. אמר ר' אחא: לעולם אין השכינה זזה מכותל מערבי, שנאמר (שיר השירים ב): הנה זה עומד אחר כתלנו (שמות רבה פרשה ב). 

· "כמגדל דויד צוארך" זה בית מקדש. ולמה מדמהו בצואר, שכל ימים שהיה בית המקדש בנוי וקיים היו צוארן של ישראל פשוט בין אומות העולם, וכיון שחרב בית המקדש כביכול נכפף צוארן של ישראל. הדא הוא דכתיב (ויקרא כו): "ושברתי את גאון עזכם", זה בית המקדש. דבר אחר: מה צואר זה נתון בגבהו של אדם, כך בית המקדש נתון בגבהו של עולם. ומה צואר זה רוב תכשיטין תלויין בו, כך כהונה מבית המקדש, לויה מבית המקדש. ומה צואר זה אם ניטל אין לאדם חיים, כך משחרב בית המקדש אין חיים לשונאי ישראל (שיר השירים רבה פרשה ד) 

· "המסולאים בפז" - ר' יודן בן קרח בשם ר' שמואל בר נחמן: משחרב בית המקדש פסק יין קרוש וזכוכית לבנה, ואי זה היא זכוכית לבנה נקפלת (איכה רבה פרשה ד). 

· עד שלא חרב בית המקדש היה שבחו של הקב"ה משלם, משחרב בית המקדש כביכול מיעט הקדוש ברוך הוא בפמליא שלו (פסיקתא רבתי (איש שלום) פיסקא כא - י' הדברות פ' קמייתא). 

· ראה ישעיה שרפים של שש שש כנפים, שנאמר (ישעיה ו): "שרפים עומדים ממעל שש שש כנפים ושש כנפים לאחד" ויחזקאל ראה אותם ארבעה, כמה שכתב (יחזקאל א): "ויהי בשלשים שנה וגו' וארא מראות אלהים וגו' ומתוכה דמות ארבע חיות וגו' וארבע כנפים לאחד וארבע כנפים וגו'. אמר הקדוש ברוך הוא: שמא תאמר מה ראה ישעיה לראות שש ויחזקאל ארבעה, והוא אומר לכם: משחרב בית המקדש בטלו (אותן) שהיו מעופפים (בהם), אמר הקדוש ברוך הוא הואיל ובטל (חורבן) (הרובן) של מטן בטל עוד של מעלן (פסיקתא רבתי (איש שלום) פיסקא לג - אנכי אנכי). 

· משחרב בית המקדש נשתלחה מארה לעולם, שנאמר (ויקרא כו): "והשמותי אני את הארץ" (פסיקתא זוטרתא (לקח טוב) שמות פרק כט). 

· אמר ר' יוחנן: כל מקום שנאמר דל, דך, מך, עני ואביון, בישראל הכתוב מדבר, שאין עניות זזה מהם משחרב בית המקדש (ילקוט שמעוני תהלים רמז תרמג).

